钦定古今图书集成/理学汇编/文学典/第138卷 > 《同光四年宣》〈中书谓之草枢密院谓之底三司谓之宣〉董逌
## 钦定古今图书集成/理学汇编/文学典/第138卷 > 《同光四年宣》〈中书谓之草枢密院谓之底三司谓之宣〉董逌

“昨以邺都叛乱，须议济师，相次更委嗣源，同谋翦灭。
不意忽因深夜，寨内惊骚，遽至纷纭，权罢征讨。其城
下一行大军，除邺都侧近分屯守把外，李绍荣并部
领且归阙下，见别举王师攻取。次兼李嗣源、李绍贞
等，为缘军乱，自负忧疑，不欲回赴阙庭，又未尽闻行
止，恐是却归镇府，排龊军都向背，未知堤防宜设。窃
知恐有溃散兵士，迯背军都，结构凶徒，奔突城镇。右
奉圣旨，令诸处更切诫严师旅，管内遍切指挥，各令
守把城池，安存户口，常加警备，勿失机宜。仍须不住
差人探候，每事机飞状申奏，付晋州准此。”同光四年
三月十七日，宣枢密使李、枢密使张天子降书命于
下，有册书、制书、诏书、《诫书》。册书起年月日，称皇帝曰
此书。诸侯王三公制书，其文曰制诏，三公赦命令是
也。诏书，诏告也，有三品，其文一曰告某官某如故事；
二曰省奏事，三曰群臣有所奏答也，已奏，如是奏是
也。诫，言诫敕。刺史、太守及三边营官被敕，文曰“有诏
敕某官”，是为诫敕。自唐以枢密院领兵事，始以宣自
别于命。余尝得梁《宣底》考之，知其制自唐末至五代
而行之。当贞明时，李振为枢密使，凡宣传上旨以行
于外，而录于其院则谓之“宣底。”而后枢密院以其与
敕异事，故以其诏命谓之宣其制，于事后具月日。臣
某宣晋改枢密承宣，以就其制。今考其同光四年三
月宣，其书盖与梁同制也。河南石温叟得后唐同光
四年“三月宣。”余因考之，贞明宣底，见五代之制，盖自
唐末相承如此。梁以李振为枢密使，其宣上旨以行
于外，而录其事藏之。故中书省以敕，枢密院以宣，各
有制度。其宣则于事后具年月日宣，如唐告宣奉行。
而石氏所藏枢密院具姓，此制则唐所行宣，而录其
底以藏，与梁宣底同也。昔宋《次道论》系月日姓名者，
乃所以为底，今枢密尚用之，皆作卷轴连藏。而同光
宣以御前宝玺印出，盖其所行以出者，与其留底，皆
用宝也。虽其一时抢攘，盖有司存焉，不容其制相乱。
当唐庄宗遣李嗣源以取魏州，谋议出此，其至窜亡，
可坐计也。方且召李绍荣还阙，而恐嗣贞走镇，天之
所诱，悖谬其心，此宣可以资后世一笑。当其以兵武
擅天下，谋画计决，应于事机，不可谓暗于前计，灭梁
才三岁尔。当皇甫晖以效节军胁制在礼，陷邺都，初
命李绍荣讨之，邢州乱，又以李嗣贞将，而讨其州将
赵太。绍荣攻邺无功，庄宗欲自将，牵于孽后，不能决。
方其时，明宗以疑自嫌，不能释于猜携，乃授以师徒。
余窃怪其取祸以逞，求自速也。方军变于魏时，而绍
荣犹守城南，绍贞乃辟西北隅，明宗托伪还镇州，绍
贞劝帝以兵南下，庄宗死汜水，而此宣方进绍荣，明
宗果欲归镇，岂不知绍贞幸祸以激变，而求其自托，
于嫌在礼，反于魏军以旁引坏诏，刘氏谓小事可趣
绍荣指挥，此可为太息也。始，庄宗与梁军相持，会贺
正入附，遂得魏，而梁由此亡。及得天下，以王正言守
之，此不几于以天下为戏哉！其筹画算计，皆不足论。
其措置施设，所以成其乱者，可以为后世戒。以见五代之乱，非天不悔祸，盖人谋召患，虽天心之仁，不能
拯而救也。其称“枢密使”，即张君翰、李绍宏也。其言绍
荣，元行钦也；绍贞者，翟彦威也。皆唐之赐姓，号“养子”，
庄宗所仗以成功者也。